Broj: 711-2787-P-440/23-02-24

Zagreb, 8. prosinca 2023.

 **DUNJA KOS PLETEŠ**

 **Vršiteljica dužnosti ravnatelja za**

 **prostorno uređenje Ličko-senjske županije**

**Predmet: očitovanje na zahtjev Dunje Kos Pleteš,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 30. studenoga 2023. pod brojem 711-U-8268-P-440/23-01-28 zaprimilo je zahtjev za očitovanjem koji je podnijela Dunja Kos Pleteš, vršiteljica dužnosti ravnatelja Zavoda za prostorno uređenje Ličko-senjske županije.

U podnesenom zahtjevu podnositeljica postavlja upit je li obvezna podnijeti imovinsku karticu kao vršiteljica dužnosti ravnatelja javne ustanove Zavoda za prostorno uređenje Ličko-senjske županije sa stupanjem na dužnost 02. studenog 2023. godine, a s obzirom da je već raspisan natječaj za novog ravnatelja koji je objavljen u Narodnim novinama 22. studenoga 2023. godine te se na isti ne misli javiti, jer ima 65 godina starosti. Također, podnositeljica je Povjerenstvu dostavila i rješenje župana Ličko-senjske županije o imenovanju vršiteljice dužnosti ravnatelja Javne ustanove Zavoda za prostorno uređenje Ličko-senjske županije KLASA:007-03/23-01/02, URBROJ:2125-02-23-2 od 02. studenog 2023. godine, iz kojeg proizlazi da se Dunja Kos Pleteš imenuje vršiteljicom dužnosti ravnatelja s danom 02. studenog 2023. godine, do imenovanja ravnatelja Zavoda temeljem provedenog javnog natječaja u skladu sa zakonskim propisima, a najduže do godinu dana.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 33. sjednici održanoj 08. prosinca 2023. godine, podnositeljici daje očitovanje, kako slijedi.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje obveznici ZSSI-a.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Kako iz naprijed citiranog rješenja od 02. studenog 2023. godine doista proizlazi da je Dunja Kos Pleteš imenovana kao vršiteljica dužnosti Zavoda za prostorno uređenje Ličko-senjske županije do imenovanja ravnatelja temeljem provedenog javnog natječaja, dakle privremeno i kako bi se osigurao kontinuitet u radu ustanove, kao i da se imenovana ne namjerava javiti na natječaj za ravnatelja te ustanove, Povjerenstvo ističe da kao vršiteljica dužnosti ravnatelja nije dužna podnijeti imovinsku karticu.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana